<classify> BAADA ya miradi 107 katika halmashauri za wilaya 82 kutozinduliwa, kukaguliwa na kutofunguliwa wakati wa Mbio za Mwenge wa Uhuru mwaka huu, Rais John Magufuli ameiagiza Taasisi ya Kuzuia na Kupambana na Rushwa Takukuru, kuchunguza miradi hiyo na wahusika kuburuzwa mahakamani.Miradi hiyo yenye thamani ya Sh bilioni 90.2 haikuzinduliwa, kukaguliwa na kufunguliwa kutokana na sababu mbalimbali ikiwemo matumizi mabaya ya fedha yasiyoendana na thamani halisi ya miradi wakati wa mbio hizo zilizoanzia mkoani Songwe na kuhitimishwa jana mkoani Lindi.Kasoro zingine ni miradi kutoendana na mikataba husika, wakandarasi kutozingatia kanuni za ujenzi, kutumika kwa vifaa duni vya ujenzi, wahandisi wa halmashauri kushindwa kuwasimamia vizuri wakandarasi na miradi kuwa na ubora usioridhisha.Kutokana na kasoro hizo, Rais Magufuli alimtaka Kaimu Mkurugenzi Mkuu wa Takukuru, Brigedia Jenerali John Mbungo pichani kufanya uchunguzi wa kina na kuwafikisha wahusika mahakamani.Ametoa agizo hilo kwenye Uwanja wa Michezo wa Ilulu mjini Lindi wakati wa kilele cha maadhimisho ya Mbio za Mwenge wa Uhuru, Kumbukizi ya Miaka 20 ya Baba wa Taifa, Mwalimu Julius Nyerere na Sherehe ya Wiki ya Vijana Kitaifa, ambako alikuwa mgeni Rasmi. Mbio hizo za Mwenge wa Uhuru zilikimbizwa na vijana sita wakiongozwa na Mzee Mkongea Ally.Kiongozi huyo wa Mbio za Mwenge alimkabidhi Rais Magufuli ripoti ya mbio hizo, kitabu cha majumuisho ya risala za wananchi pamoja na orodha ya miradi yenye kasoro.Awali, Waziri wa Nchi Ofisi ya Waziri Mkuu, Sera, Bunge, Ajira na Watu wenye Ulemavu, Jenista Mhagama, alimweleza Rais Magufuli mafanikio na changamoto za Mbio za Mwenge kwa mwaka huu 2019.Alisema kaulimbiu ya Mwenge wa Uhuru mwaka huu inasema Maji ni haki ya kila mtu, tutunze vyanzo vyake, tukumbuke kushiriki Uchaguzi wa Serikali za Mitaa.Jenista amesema Mwenge wa Uhuru ulikimbizwa katika umbali wa kilometa 26,273.94 katika mikoa yote 31 nchini, halmashauri 195 katika siku 195.Alisema katika mbio hizo, Mwenge wa Uhuru uliifikia miradi ya maendeleo 1,390 yenye thamani ya Sh trilioni 4.7 ama kwa kuiwekea jiwe la msingi, kuizindua au kuikagua.Mafanikio mengine ni kutoa elimu kuhusu Ukimwi ambapo watu 67,072 walipima kwa hiari na miongoni mwao 811 waligundulika kuwa maambuziki na kupewa ushauri nasaha na kuanza tiba, wakati watu wengine 16,526 walijitokeza kupimwa malaria na 920 miongoni mwao walikutwa na vimelea vya ugonjwa huo na kupatiwa matibabu, lakini Mwenge wa Uhuru pia ulikusanya lita 3,133 za damu.Baada ya kueleza mafanikio hayo, Jenista alisema Mwenge wa Uhuru ulibaini kasoro kadhaa katika utekelezaji wa baadhi ya miradi ya maendeleo kwenye baadhi ya halmashauri.Alisema kutokana na kasoro hizo, Mwenge wa Uhuru uligoma ama kuweka jiwe la msingi, kuifungua au kuzindua miradi 107 yenye thamani ya Sh bilioni 90.2 katika halmashauri za wilaya 82.Kutokana na kasoro hizo, Rais Magufuli alimkabidhi Brigedia Jenerali Mbungo ripoti hiyo ya Mbio za Mwenge wa Uhuru ili aifanyie uchambuzi ukurasa kwa ukurasa na wote watakaobainika kuhusika na kasoro hizo awafikishe mahakamani na wale ambao atashindwa kuwachukulia hatua amkabidhi yeye ili ashughulike nao.Nataka Tanzania inyooke, haiwezekani fedha za wananchi zichezewe. Nakukabidhi ripoti hii ukaichambue ukurasa kwa ukurasa na nukta kwa nukta, na wote watakaostahili kupelekwa mahakamani wapeleke, kama kutakuwa na wakubwa ambao utashindwa kuwapeleka mahakamani, walete kwangu, alisisitiza Rais Magufuli.Ameiagiza Ofisi ya Waziri Mkuu pia kufuatilia ripoti hiyo ya Mwenge wa Uhuru kuhusu miradi yenye kasoro.Aidha, Kiongozi wa Mbio za Mwenge wa Uhuru alimweleza Rais kuwa walikumbana na changamoto nyingi wakati wa mbio hizo ikiwemo ya kutishwa na baadhi ya viongozi katika maeneo walikopita.Katika hatua nyingine, Waziri Jenista amesema kutokana na baadhi ya watu kubeza miradi inayowekewa jiwe la msingi na kuzinduliwa na Mbio za Mwenge wa Uhuru, serikali iliamua kuifuatilia miradi hiyo.Alisema katika mwaka 2018, serikali ilifuatilia miradi 89 na kubaini kuwa miradi 84 sawa na asilimia 94.3 kati ya hiyo ni endelevu na inatoa huduma kwa wananchi na mwaka huu, kazi hiyo ya tathmini ilifanyika kwa miradi ya mwaka 20172018 ambapo kati ya miradi 131 iliyokaguliwa, miradi 126 sawa na asilimia 96.2 inafanya kazi vizuri.  <topic>: kitaifa 